paragraph_text: Prva je televizija hrvatskog predznaka u BiH. Osnovana kao HRT Kiseljak. Godine 1998. pokrivala signalom prostor Kiseljaka, Kreševa, Fojnice, Viteza, Busovače, Nove Bile, Novog Travnika, dijela Vareša, Žepča, Usore, Novog Sarajeva i Breze i njeno potencijalno gledateljstvo bilo je pola milijuna gledatelja. Bila je druga po utjecaju među Hrvatima u BiH poslije HTV Herceg Bosne. Također je bila druga među hrvatskim postajama u BiH po svom programu. Emitirala je šest sati programa dnevno, od čega je pola bilo njena proizvodnja. Središnja informativna emisija je bio TV Dnevnik u 19 sati. Nakon preuzetog Dnevnika HTV-a, prikazivali su vlastiti program. Činile su ga reportaže, prilozi i razgovori o važnim zbivanjima u Kiseljaku i ostalim mjestima srednje Bosne. Godine 1998. funkcionirala je kao Studio HRT-a za središnju Bosnu, pripremajući priloge za mnoge informativne emisije Hrvatske TV.<ref>(boš.) Novosti o medijima broj 7, serija I Centar za analitiku i dokumentaciju Media plana: Medijska slika BiH - Hrvatski mediji u Federaciji, str. 8 i 9, Sarajevo, 1. lipnja 1998. (pristupljeno 28. travnja 2017.)